# דוגמאות לקטעי מידע שנאספו מהעיתונות לפעילות של מעורבות האדם בסביבה

## זיהום חמור בצפון איטליה לאחר חבלה במאגר נפט

25.2.10, אתר ynet

אלמונים פרצו למאגר דלק גדול ופתחו את הברזים. בין חצי מיליון ל-2.5 מיליון ליטרים של נפט זרמו לתעלות ומשם לנחלים באזור. חרף מאמצים לבלום את הכתם, הזיהום התפשט גם לנהר הארוך באיטליה, פו, וגרם לנזק אקולוגי חמור שיידרשו שנים לשקמו.

## פסולת בניין ממוחזרת תשולב במכרזי ממשלה

9.2.10 אתר ynet

שיתוף פעולה מוצלח בין המשרד להגנת הסביבה לאוצר הניב הוראה חדשה: כל משרדי הממשלה יחויבו לשלב פסולת בניין ממוחזרת במכרזיהם. פורום חברות המיחזור: ההוראה היא המשך של החלטת ממשלה - שזכתה להתעלמות מצד המשרדים עד כה .

פסולת הבניין הוגדרה לפני כשנתיים על ידי מבקר המדינה, השופט בדימוס מיכה לינדנשטראוס, כ"מכת מדינה". בהיעדר אתרים מוסדרים ופיקוח, מגיעים מדי שנה כשני מיליון טונות של פסולת כזו לאתרים פיראטיים, לשטחים הפתוחים ולצדי הדרכים ושם הם מזהמים את הקרקע ומקורות המים.

## לכידת קרניים סולאריות

[הכתבה באתר ynet](http://www.ynet.co.il/articles/0%2C7340%2CL-3852355%2C00.html)

 22.2.10

**חברות אמריקניות (סטירלינג מערכות סולאריות ו-Tessera Solar) יתקינו 60 צלחות מסוג SunCatcher לקליטה סולארית מרוכזת בקרוב באריזונה. מערכות אלה שהן היעילות בעולם בהמרה של אנרגיה סולארית יספקו חשמל ל-202 בתים במשך השנה. במהלך השנה מתוכננים להיבנות מתקנים גדולים יותר בקליפורניה וטקסס.**

## חוק חדש בדרך: כל האריזות ייאספו למיחזור

9.2.10 אתר ynet

**במסגרת חוק האריזות החדש שמגבש המשרד להגנת הסביבה, היצרנים יחוייבו לאסוף את כל האריזות המשווקות לציבור, מכל הסוגים והחומרים - אחרת ייקנסו. היעד: מיחזור 60 אחוז מהאריזות כמו באיטליה ואירלנד. השיטה: כנראה פחים נפרדים לחומרים השונים בבית. וכן, זה כנראה יעלה לנו יותר.**

גביעי היוגורט שחיסלתם, צנצנות הקפה ששתיתם, שפופרות משחת השיניים המשומשות וקופסאות השימורים הריקות - את כולם השלכתם עד כה לפח יחד עם כל האשפה. זה עומד להשתנות.

חוק האריזות החדש, אותו מגבש ומקדם המשרד להגנת הסביבה, יכניס את כל האריזות, מכל הסוגים והחומרים, תחת משטר קפדני וידאג, לראשונה בישראל, לשלוח אותן למיחזור.

 תזכיר הצעת החוק צפוי להיות מוגש בשבוע הבא על ידי המשרד להגנת הסביבה, ששואפת להעבירו עד סוף השנה. מאחר שהתעשיינים היו שותפים לתהליך, שאין לפי שעה התנגדות מצד האוצר או משרדי הממשלה האחרים, הצעת החוק לא צפויה להיתקל בחומות התנגדות גבוהות מדי.

## לכידת חום פליטות

[הכתבה באתר ynet](http://www.ynet.co.il/articles/0%2C7340%2CL-3852355%2C00.html)

 22.2.10

**חברת BSST תתקין מכשירים העשויים מחומרים תרמו-אלקטריים במערכות מפלט של כלי רכב. המכשירים לוכדים פליטות חום וממירים אותם לחשמל, וחוסכים עד שמונה אחוזים מהוצאות הדלק על ידי השלמת החשמל המופק מהאלטרנטור. החברה תבחן השנה את התקנת המערכות בדגמי סדרה 5 של BMW ובדגמי פורד פוקוס.**

## כמה יפה ככה מסריח

16.9.09 טבע הדברים

**דווקא ירושלים, העיר שכל כך הרבה כתרים נקשרו לראשה, אחראית למצב המביש. מאז שחוברה לה יחדיו, ובעיקר מאז שנבנו שכונותיה היהודיות, היא מזרימה את שפכיה הגולמיים לנחל קדרון מהקצה הדרומי של עיר דוד, לאורך 34 ק"מ של צחנה, דרך מדבר יהודה בואך ים המלח.**

לא להאמין שכל זה קורה במדינה הזועקת לתוספת מים; מדינה המטילה מס בצורת על תושביה, מרשה לעצמה - ובעיקר לעיר הבירה שלה - להזרים עשרה מיליון מ"ק ביוב בשנה לטבע. בדרך מתווסף ביוב גולמי מבית לחם ובית סחור, ש"תורמים" 1.8 מיליון מ"ק בשנה.

## ירוק בעיר: שכונת בית בכרם

[אל הכתבה באתר nrg](http://www.nrg.co.il/online/1/ART2/061/340.html%20%20%20%20%20) 19.2.10

**תושבי בית הכרם בירושלים החליטו שהם רוצים להישאר בעיר - אבל להתחבר לסביבה ולשכנים. כצעד ראשון, הם התחילו לעשות קומפוסט**

....... כמה עשרות שכנים התחילו להיפגש על בסיס שבועי, לחשוב איזו דמות הם רוצים לשוות לקהילה שלהם. מסיעור המוחות הללו נולד אוסף פרויקטים חברתיים (סיוע לדיירות מעון לנשים מוכות שנמצא בשכונה), תרבותיים (לימוד משותף של מקורות יהודיים וישראליים, קבלות שבת וטקסים משותפים בחגים), ואקולוגיים . כל היוזמות, אומר ניר, מתכנסות תחת הכותרת "אלטרנטיבה לתרבות הצריכה". כל חבר בקהילה שחפץ בכך לקח על עצמו פרויקט והוביל אותו; הבייבי של ניר ובבלי הוא הפסולת. בבלי אומרת שקרה לה משהו מוזר, תופעה שקומפוסטאים רבים מעידים עליה: "התאהבתי בכל מה שקשור בפסולת. העיסוק באשפה מרגש אותי כל פעם מחדש".

## בגלל הזיהום: בחיפה פי 2.5 ילדים אסתמטיים

[אל הכתבה באתר וואלה חדשות](http://news.walla.co.il/?w=/5700/1647184) 25.2.10

**חוקרים ישראלים קשרו לראשונה בין זיהום האוויר בחיפה ובקריות לבין רמות האסתמה בקרב ילדי האזור, הגבוהות בהרבה מהממוצע הכלל-ארצי. משרד הבריאות מסתייג מהממצאים.**

....החוקרים, שהציגו את ממצאיהם בכנס שנערך השבוע בבית החולים הדסה עין-כרם, טוענים לראשונה שקיימת זיקה ישירה בין זיהום האוויר בחיפה ובקריות לבין שיעור הסובלים מאסתמה. מחקרים שבוצעו בעבר בעולם כבר הצביעו על קשר בין חשיפה לזיהום אוויר לבין תחלואת אסתמה, בין היתר בקרב ילדים המתגוררים בסמיכות לכבישים סואנים - וזאת בשילוב גורמים גנטיים. עם זאת, לטענת החוקרים הישראלים, הפרמטר העיקרי שמשפיע על התחלואה באסתמה הוא השמנת יתר.

יש לציין כי כל הילדים שנבדקו במחקר החדש מתגוררים במרחק של עד 500 מטר מתחנה לניטור איכות האוויר. בניתוח סטטיסטי נמצא כי חשיפה מוגברת לרמות זיהום אוויר בגופרית דו-חמצנית - מזהם הנוצר בשריפת חומרי דלק במפעלי תעשייה - העלתה ב-11% את הסיכון שילדים יחלו באסתמה בכלל היישובים, וב-37% בקרית ים. בנוסף, חשיפה לרמות מוגברות של חלקיקי זיהום אוויר החודרים את דרכי הנשימה - ומקורם בין היתר בשריפת תרכובות אורגניות במפעלי המפרץ - העלתה ב-8% את הסיכון לאסתמה בקרב ילדים.

## השימוש בחומרי הדברה "מרעיל את הציבור"

 26.1.10 מערכת וואלה, חדשות.

**בדיון בנושא מזעור נזקי השימוש בחומרי הדברה בוועדת הפנים והסביבה של הכנסת קראו הנוכחים להגביר את האכיפה בנושא שימוש בחומרי הדברה. "החומרים מסוכנים גם לבני אדם"**

החקלאים משתמשים בחומרי הדברה רעילים- הציבור ובעלי החיים משלמים את המחיר. ועדת הפנים והסביבה קיימה דיון בנושא מזעור נזקי השימוש בחומרי הדברה. זאת, לרגל יום מיוחד בכנסת שהוקדש לנושא 30 שנות צפרות של החברה להגנת הטבע. דוקטור יוסי לשם, חוקר בכיר באוניברסיטת תל אביב, פתח את הדיון וסיפר כי ישנם כ-120 מקרים של הרעלות בעלי חיים בשנה כתוצאה משימוש של חקלאים בחומרי הדברה. "חקלאים רבים עוברים על החוק ולא משלמים את המחיר. השופטים מרחמים על החקלאים ולא מענישים. זוהי בעיה חמורה שפוגעת לא רק בבעלי חיים אלא גם בבני אדם".

## האם בקרוב נשלם על השקיות בסופרמרקט?

6.1.10 מערכת וואלה , חדשות .

**ועדת הפנים והסביבה דנה בהצעת החוק להפחתת השימוש בשקיות פלסטיק. על פי ההצעה, הצרכן יחוייב לשלם על השקיות. 2 מיליארד שקיות פלסטיק חד פעמיות מושלכות כל שנה.**

מטרתו של החוק הוא להפחית באופן משמעותי את השימוש בשקיות פלסטיק ולהגביר את השימוש בשקיות מתכלות או בשקיות המיועדות לשימוש רב פעמי בקרב הציבור. בתום הדיון החליטה הוועדה להחיל את דין הרציפות על הצעת החוק.

על פי הנתונים של המועצה לישראל יפה, כיום נצרכות בישראל כ-2 מיליארד שקיות פלסטיק חד פעמיות (שקיות גופיה) בשנה ברשתות השיווק בלבד, כמות השווה לכ-7 מיליון שקיות ביום. זמן השימוש הממוצע בשקית הוא כ-20 דקות כלשאחר מכן הן מגיעות לרוב לאתרי האשפה. במקרים רבים יוצרות השקיות מפגעים סביבתיים ואף פוגעות בבעלי חיים.

על פי הצעת החוק, ייקבעו שלושה תקנים לשקיות: שקיות פלסטיק, שקיות רב פעמיות ושקיות מתכלות. במידה שתתקבל הצעת החוק, יהיה מחוייב הצרכן לשלם על השקיות. מחיר השקית יצויין בנפרד בקבלה או בחשבון הקנייה הנמסרים לצרכן. מחיר השקית לא יהיה נמוך מגובה העלות שלה. על פי הצעת החוק, הקנס שיוטל על בעל עסק שלא יציע לצרכן לרכוש שקית רב פעמית או שקית מתכלה הוא 26,100 שקלים

**נפטרים מהאוטו? תמכרו את הגרוטאה למדינה**

4.1.10 מערכת וואלה , חדשות .

**תוכנית "מזומנים תמורת גרוטאות" יוצאת לדרך: מי שימסור לגרירה רכב בן 20 שנה, יקבל תמורתה מהמדינה 3,000 שקלים. האתר הראשון החל לפעול באשדוד ובקרוב יצטרפו אליו אתרים נוספים.**

המשרד להגנת הסביבה החל בסוף השבוע בשלב הראשון ליישום התוכנית לעידוד גריטת מכוניות (הפיכת מכוניות לגרוטאות מתכת). במסגרת תוכנית הגריטה, תשלם המדינה לבעלי כלי רכב שימסרו אותו לפירוק: כל אדם שימסור רכב בן 20 שנה ומעלה באתר, יזוכה בסכום של 3,000 שקל לאחר שביטל את רישיון הרכב במשרד הרישוי.

השר להגנת הסביבה, גלעד ארדן אמר כי "התוכנית לעידוד גריטה צפויה להוריד מהכביש מדי שנה אלפי כלי רכב ישנים, הפולטים כמויות גדולות של זיהום אוויר ושבטיחותם נמוכה. הורדה מסודרת של כלי רכב אלו מהכביש תצמצם את זיהום האוויר בערים, תקטין את מספר גרוטאות הרכב המושלכות בערים ובצידי הדרכים ותביא להגדלת מיחזור חומרי הגלם של הרכב".

## רשות המים: הזיהום בתעש מסכן את המים בת"א

24.2.10 מערכת וואלה , חדשות .

**במי תהום מתחת למפעל ברמה"ש נמצא דלק טילים בריכוז חריג ביותר. החשש: התפשטות הזיהום תגרום לסרטן, לפגיעה בבלוטת התריס ולשיבושים הורמונליים**

זיהום מי התהום שנגרם בשל הזרמת כמויות גדולות ביותר של דלק טילים ושאריות חומרי נפץ במפעל התעשייה הצבאית (תעש) רמת השרון ממשיך להתפשט, והוא מתפרש כיום על שטח של 16 קילומטרים רבועים. הזיהום עשוי אף לאיים על קידוחי מים באזור תל אביב ורמת גן. כך עולה מנתונים שהציגה אתמול רשות המים לראשונה, שהגיעו לידי "הארץ". מדובר בבעיית זיהום המים החמורה בישראל, שהביאה עד כה לסגירתם של עשרה קידוחי מי שתייה.

## הזבובים מישראל יביאו את השלום?

16.2.10 מערכת וואלה, חדשות .

**ישראל פיזרה מיליוני זבובים עקרים בבקעת הירדן, במטרה לסייע לרשות להתמודד עם מכת זבוב הים התיכון, שמזיקה לתוצרת החקלאית. שר החקלאות: "שיתוף הפעולה הוא גשר לשלום"**

ישראל החלה בפיזור שלושה מיליון זבובים עקרים בשטחים חקלאיים של איכרים מהרשות הפלסטינית באזור בקעת הירדן. הפיזור נועד להתמודד עם מכת זבוב הים התיכון (זבוב הפירות), שפגיעתו גורמת נזקים קשים לתוצרת חקלאית, כמו פירות וירקות. "למזיקי הפירות אין גבולות והמלחמה בהם משותפת לכל החקלאים באזור", הסביר שר החקלאות, שלום שמחון. "שיתוף הפעולה הזה, הוא בעצם גשר לשלום והפרויקט מבוצע במסגרת שורה של שיתופי פעולה עם הרשות בתחום החקלאות".

את הזבובים העקרים מספק מפעל ישראלי בשם "ביו פליי", ופיזורם נעשה על מנת להביא לזיווגם עם נקבות זבוב הים התיכון המזיק. הזדווגות נקבות המזיק עם הזבובים העקרים, גורמת לאי פיריון ולירידה משמעותית במספרם בתוך זמן קצר.

## שר החקלאות החליט לאסור על דיג בכנרת

20.1.10 מערכת וואלה , חדשות .

**בעקבות הירידה בכמות הדגה בכנרת החליט השר שלום שמחון לאסור למשך שנתיים את הדיג בכל הנחלים הנשפכים לאגם. שמחון מבקש מהאוצר לפצות את הדייגים ב-15 מיליון שקל.**

שר החקלאות, שלום שמחון, החליט לאסור באופן מוחלט על דיג באגם הכנרת, בקטע הירדן הנשפך לכנרת ובכל הנחלים הנשפכים אליה. האיסור יחול מחודש מרץ הקרוב ויימשך שנתיים וזאת בעקבות הירידה בכמות הדגה באגם בעשור האחרון. שמחון פנה לשר האוצר בבקשה לתקצב את התכנית והפיצוי לדייגים השובתים בעלות של 15 מיליון שקל. באזור הכנרת פועלים כ-280 דייגים והצעד יפגע קשות בפרנסתם.

## מבצע איסוף חומרי הדברה יוצא לדרך

3.2.10 חדשות המשרד להגנת הסביבה

**המשרד להגנת הסביבה החל במבצע לפינוי פסולת חומרי הדברה מהמגזר החקלאי והתברואי. המבצע נערך במימון המשרד להגנת הסביבה.**

**מטרת המבצע היא איסוף ופינוי של פסולת חומרי הדברה, שאריות שפג תוקפן וחומרי הדברה באריזות פגומות.**

## זיהום נחל הקישון בשמן מבתי הזיקוק בחיפה

21.1.10 חדשות המשרד להגנת הסביבה

**בעקבות הגשמים הרבים שירדו באזור חיפה, מיכלי הסערה של בתי הזיקוק בחיפה, שנועדו לנקז את מי הגשמים בשטח המפעל התמלאו, ובעקבות זאת אושר למפעל להזרים את תכולתם לנחל הקישון.**

**הזרמת תכולת המיכלים הובילה לזיהום נחל הקישון בשמן שמקורו במיכלי הסערה של המפעל.**

## מפקד אוכלוסין ראשון אי פעם של בעלי חיים ימיים

Popular Science ישראל,‏ יום שישי, 5 במרץ 2010

**נתונים מקיפים יעזרו בשימור בעלי חיים ימיים**

מדענים זיהו עד כה כמעט רבע מיליון מינים של בעלי חיים ימיים, ו-1,400 מינים נוספים מתגלים בכל שנה. לפני עשור, איכתיולוגים (ענף בזואולוגיה העוסק בחקר הדגים) בכירים, יצאו במימון קרן אלפרד פ. סלואן, למשימה שנראית בלתי אפשרית: ליצור רשימה של כל בעלי החיים הימיים המוכרים, היכן הם חיים וכמה מהם קיימים. מפקד האוכלוסין של בעלי החיים הימיים (CoML – Census of Marine Life) יצא לדרך.

הפרויקט התרחב לשיתוף פעולה בו מעורבים 2,000 מדענים מיותר מ-80 מדינות, החוקר שוכני ימים מהעבר, מההווה ומהעתיד, מעריך כמה מכל מין קיימים, היכן הם חיים ואת מגוון המינים הכולל של בעלי החיים באוקיינוסים.

## נאס"א: 2009 היתה השנה השניה בחומה למרות גל הקור בצפון אמריקה בדצמבר ולמרות השפל בפעילות השמש

23.1.10, אתר הידען

**הפרסום השנתי של נתוני הטמפרטורה הממוצעת של כדור הארץ בידי נאס"א נראה לכאורה כמופרך לאור הקור באירופה ובארה"ב, אך גם חודש דצמבר הקר לא מפריע לסטטיסטיקה הצפי – שנת 2010 עשויה להיות חמה יותר עקב אל-ניניו.**

2009 היתה השנה השניה בחומה מאז החל התעוד. כך עולה מניתוח של טמפרטורת פני השטח שערכה נאס"א. הניתוח שבוצע במכון גודארד לחקר החלל (GISS) בניו יורק, הראה גם כי בחצי הכדור הדרומי, 2009 היתה השנה החמה ביותר מאז החלו המדידות בשנות השמונים של המאה ה-19.

העשור שבין ינואר 2000 לדצמבר 2009 היה העשור החם מאז ומעולם. במהלך שלושת העשורים האחרונים מראים נתוני ה-GISS עליה של 0.2 מעלת צלזיוס לעשור. מאז 1880, ישנה מגמה ברורה של התחממות, אם כי היא היתה בהפסקה בין שנות הארבעים לשנות השבעים של המאה ה-20.

הכמעט שיא של 2009 הגיע למרות גל קור לא שגרתי במרבית צפון אמריקה ובאירופה. לחץ אטמוספרי באיזורים הארקטיים הקטין את הזרימה ממערב למזרח של זרם הסילון, והגביר את הנטיה לזרימת רוחות מצפון לדרום שקיררו את האוויר דרומה לאיזורים הארקטיים. התוצאה היא השפעה לא שגרתית שגרמה לאוויר הקפוא מהאיזורים הארקטיים לרדת דרומה ולאוויר בקווי הרוחב הבינוניים לעלות צפונה.

"כמובן, השטח של 48 המדינות היבשתיות של ארה"ב מהווה 1.5 משטח כדור הארץ, כך שהטמפרטורה בארה"ב אינה משפיעה על הטמפרטורה הגלובלית" אומר האנסן. בסך הכל, עלתה מידת החום הממוצעת של כדור הארץ ב-0.8 מעלות צלזיוס מאז 1880. "זה מספר שחייבים לזכור" אמר גייבין שמידט, קלימטולוג ב-GISS. "בניגוד לכך ההבדל בין השנה החמה ביותר לבין השנה השישית בחומה הוא בטווח רעש הרקע של מכשירי המדידה, שגדולה מהפרשים בין השנים החמות."